Ulla Tørnæs (V), 2004-12-07:
Jeg havde egentlig ikke forestillet mig, at jeg ville være gået herop en gang til, men det var fru Pernille Blach Hansens sammenblanding af nogle af de ting, som jeg har været inde på undervejs, nemlig behovet for en analyse af restgruppen og de ændringer i vekseluddannelsessystemet, vekseluddannelserne, som regeringen har gennemført sammen med Dansk Folkeparti og Det Radikale Venstre, der får mig til det.
Fru Pernille Blach Hansen mandede sig op til at sige, at ministeren ikke havde noget svar til de unge, som ikke kan få en praktikplads.
Det kan jeg love fru Pernille Blach Hansen for at regeringen har.
Svaret er sådan set at finde i den aftale, som blev indgået sidste år.
Hvis fru Pernille Blach Hansen gjorde sig den anstrengelse at sætte sig ind i, hvad det egentlig er aftalen indbefatter, så ville fru Pernille Blach Hansen også se, at mange af de initiativer, som blev aftalt sidste år, er ved at blive sat i værk.
Derfor synes jeg, at det er alt for sortsynet på nuværende tidspunkt at udstede en sådan dom over en politisk aftale, som rent faktisk har vist sin effekt, og det giver ikke de politiske initiativer, som rent faktisk er sat i værk, en chance.
Jeg glæder mig over, at der er etableret mere end tusinde nye uddannelsesaftaler, flere end på samme tidspunkt sidste år.
Det, vi har gjort, og det, som aftalen indbefatter – og det fik jeg desværre ikke lejlighed til helt at gennemgå i min besvarelse til hr. Thomas Adelskov – er, at vi har ændret på vekseluddannelsessystemet, sådan at vi har forbedret incitamenterne, sådan at der bliver etableret egentlige uddannelsesaftaler, i stedet for at vi overlader de unge til at gennemføre deres uddannelse i skolepraktik med risiko for øget ledighed; det mener jeg ikke de unge fortjener.
Hvad er det så, vi har gjort?
Vi har indført et praktikpladstaxameter, som viser sig at have en meget, meget positiv effekt, det vil sige, at der er en økonomisk tilskyndelse for skolerne til at gøre et endnu stærkere praktikpladsopsøgende arbejde, end de gør i forvejen.
Vi har pr. 1. januar indført adgangsbegrænsning til otte erhvervsuddannelser.
På de tre af uddannelserne har vi indført adgangsbegrænsning, fordi arbejdsmarkedsvurderingerne er, at de unge ville blive uddannet til arbejdsløshed.
Vi mener, det er spild af de unges ressourcer på den måde at stikke dem blår i øjnene og via skolepraktikken uddanne dem til ledighed.
På de fem af uddannelsesområderne drejer det sig om, at virksomhederne har haft en i mine øjne meget uhensigtsmæssig brug af skolepraktikordningen, og det har jeg svært ved at forstå at Socialdemokraterne vil forsvare på den måde, som jeg har hørt mange Socialdemokrater med ildhu gøre det de seneste par måneder.
Så vil jeg bare til orientering nævne for fru Pernille Blach Hansen, at der jo allerede er 50 uddannelser i dag, hvor der er adgangsbegrænsning.
Betyder det, at fru Pernille Blach Hansen og Socialdemokraterne vil afskaffe den adgangsbegrænsning, som Socialdemokraterne selv har været medansvarlige for igennem mange år?
Det synes jeg er et relevant spørgsmål at stille.
Der er altså 50 uddannelser, hvor der allerede er adgangsbegrænsning.
Det har vi udvidet med otte, som sagt.
Derudover er der 40 erhvervsuddannelser, hvor der fortsat er adgang til at gennemføre sin uddannelse i skolepraktik.
Hvis man ikke har fået en uddannelsesaftale, så er der altså fortsat 40 uddannelser, hvor man kan gennemføre sin erhvervsuddannelse i skolepraktik.
Det er nu skolernes forpligtelse at vejlede eleverne, sådan at de får indsigt i, får viden om, hvor der er bedre muligheder for at få en uddannelsesaftale, eller hvor de har mulighed for eventuelt at gennemføre deres uddannelse i skolepraktik.
Nu har jeg slet ikke nævnt, at det også ligger i aftalen, at vi har etableret det, vi kalder EUD+, vi har altså lavet trin i erhvervsuddannelserne, sådan at hvis man stiger af på et trin i en erhvervsuddannelse, så skal man altid have mulighed for at komme tilbage i erhvervsuddannelsessystemet og så gennemføre en EUD+.
De uddannelser vil nu blive etableret rundtomkring på erhvervsskolerne, og jeg er helt sikker på, at der inden for de 23 nye uddannelsesområder selvfølgelig også vil være nogle praktikpladser til stede.
Så jeg er ikke enig med fru Pernille Blach Hansen i, at regeringen ikke har et svar på, hvad der kommer til at ske omkring skolepraktikken.
Svaret ligger som sagt i selve aftalen, og det er den, jeg har gennemgået her.